Fup og fidus. Det var, hvad Venstres ministre greb til for at ophæve den PSO-afgift, der har været en vigtig del af den danske omstilling til grøn energi.

I spidsen for det falske argument stod statsminister Lars Løkke Rasmussen. Løkke sagde: »PSO-afgiften – den er i strid med EU’s regler.« Og: »Det er simpelthen en bunden opgave, at vi finder noget, der erstatter PSO.«

Men ha, ha! Det var det slet ikke. Løgnen er afdækket af DR2-programmet Detektor, der citerer talsmand for EU-Kommissionen Ricardo Cardoso for ordene: »Vi har aldrig konkluderet i en statsstøttesag, at PSO-tariffen var ulovlig.«

Alligevel snørede Venstre-ministrenes fup partierne V,K,LA,DF, S,R og SF til i november at ophæve afgiften.

Ønskeligt havde det været, om folketingsflertallet havde læst fremstillingen i nærværende dagblad.

Den har f.eks. lydt: »Et akut påskud har Venstre fået ved, at EU har påtalt, at PSO-afgiften opkræves blandt alle el-brugere, men kun tilbageføres til danske producenter. Dette problem kunne være klaret ved en justering, der inddrog de udenlandske leverandører. En sådan ændring har Tyskland foretaget, og en dansk-tysk gensidighed kunne sågar være til dansk netto-fordel. Men en sådan pragmatisk tilgang har ikke været Venstres linje.«

Den misvisende fremstilling fra Venstre-ministrene er ukritisk gengivet af en stribe medier (herunder desværre et Ritzau-telegram bragt på Informations hjemmeside).

Det har fået Alternativets pressechef, Magnus Haslebo, til at indklage disse mediers dækning for Pressenævnet. Haslebo har i DR’s P1-program Mennesker og medier kaldt de forsømmelige medier for »nyttige idioter«.

At regeringen – endnu en gang – misbruger sin kontrol over embedsværkets viden til at give en misvisende fremstilling af virkeligheden, bør give anledning til handlekraftige overvejelser i Folketinget.

Her har alle partier undtagen DF og Enhedslisten for nyligt fundet sammen om en aftale om at øge statstilskuddet til partiernes folketingsgrupper med 40 procent, ekstra 52 millioner kr.

Mon ikke de penge bedre kunne ydes til en styrkelse af Folketingets sekretariater, der nøgternt og uden spin betjener alle Folketingets medlemmer? Det ville mindske en regerings mulighed for at narre Folketinget.